**NOTA INFORMATIVĂ**

**la proiectul Hotărîrii Guvernului**

**pentru modificarea Metodologiei acordării  facilităţilor tinerilor specialişti cu studii medicale şi farmaceutice plasaţi în cîmpul muncii în mediul  rural**

Deși profesia de medic rămîne în continuare una prestigioasă, faptul că anual cca 1/3 din tinerii specialiști, care au urmat o pregătire de 9-10 ani în domeniu, cu investiții materiale și intelectuale considerabile, nu doresc să continue activitatea de muncă în sistemul public al sănătății, poate fi considerat un indicator deosebit de relevant că sistemul public al sănătății rămîne în continuare un spațiu neatractiv, cu excepția municipiului Chișinău și Bălți.

Ministerul Sănătății pe parcursul ultimilor ani a elaborat și promovează mai multe politici de susținere a tinerilor specialiști, absolvenți a instituțiilor de învățământ medical. Totodată retenția tinerilor specialiști în instituțiile medico-sanitare publice necesită un efort comun atît din partea Guvernului Republicii Moldova, Ministerului Sănătății, cît și a conducerii instituțiilor medicale și autorităților publice locale. Este necesar de creat condiții atractive de muncă, salarizare și dezvoltare a tinerilor specialiști, pentru a asigura instituțiile medicale cu personal medical calificat și a menține performanța înaltă a instituției. Tinerii specialiști de astăzi sînt baza viitoarei comunități medicale din Republica Moldova, iar încadrarea lor în câmpul muncii este primordială atît pentru Ministerul Sănătății, cît și pentru societate.

Proiectul Hotărîrii Guvernului pentru modificarea Metodologiei acordării facilităţilor tinerilor specialişti cu studii medicale şi farmaceutice plasaţi în cîmpul muncii în mediul  rural este elaborat întru executarea Legii nr. 279 din 16.12.2016 bugetului de stat pentru anul 2017, care prevede o majorare cu 50 la sută a indemnizației unice pentru tinerii specialiști încadrați în câmpul muncii în mediul rural, conform repartizării Ministerului Sănătății.

Astfel, urmare modificării prevederilor Hotărîrii de Guvern nr. 1345 din  30.11.2007 „Cu privire la acordarea facilităţilor tinerilor specialişti cu studii medicale şi farmaceutice” indemnizația unică pentru medici şi farmacişti va crește de la 30 mii la 45 mii lei, iar pentru personalul medical şi farmaceutic mediu indemnizația unică se va majora de la 24 mii lei la 36 mii lei, care vor fi alocate în tranșe. Prima tranșă se va achită după prima lună de activitate și va constitui 11,25 mii lei pentru medici şi farmacişti și cîte 9 mii lei pentru personalul medical şi farmaceutic mediu, şi, ulterior, la finele fiecărui an de activitate

Achitarea indemnizațiilor se va efectua din mijloacele financiare, prevăzute anual în Legea bugetului de stat, prin intermediul bugetelor instituțiilor medico-sanitare, unde vor fi repartizați tinerii specialiști.

În acest context, considerăm oportun şi necesar aprobarea modificărilor şi completărilor la Hotărîrea Guvernului nr. 1345 din  30.11.2007 „Cu privire la acordarea facilităţilor tinerilor specialişti cu studii medicale şi farmaceutice”.

**Ministru sănătății semnatura Ruxanda GLAVAN**